  Майя Бывальцева 2017-тӥ арын гужем Удмуртиын 7 сюрс пала 14–18 аресъем быдэ вуымтэосты уже интыяны чаклало. Со сярысь ивортэ элькунысь ужъя но миграци политикая министерстволэн пресс-службаез. Предприятиослэн но огазеяськонъёслэн кадръёсъя ёзэсъёсынызы вераськемъя, соос каръёсын но поселениосын интывылъёсты утялтон-чебертон бордын ужалозы, сяськаосты, бакча сиёнъёсты но выль мерттэм писпуосты утялтозы, пудо возьмалозы. Со сяна, быдэ вуымтэослы нылпи площадкаосын чыры-пыры тупатъян ужъёсты нуыны, вожатой, курьер луыса ужаны оскозы. Котькуд муниципал кылдытэмын калыкез уже интыянъя ёзэсъёсын, быдэ вуымтэосын ужанъя но соослэсь эрикрадзэс утёнъя ӧриосын, дышетонъя, кунпуш ужъёсъя ёзэсъёсын ӵош Быдэ вуымтэосты гужемлы уже интыян радлык кылдытэмын, отын ик пусъемын, кытысь соослы коньдон тырозы. Калыкез уже интыянъя ёзэс быдэ вуымтэослы уждун борды 1 сюрс манет пала ватса.  «2016-тӥ арын 6 сюрс 905 быдэ вуымтэос уже интыямын вал. Озьы калыкез уже интыян ёзэсъёс юрттэмен 14–18 аресъем быдэ вуымтэос пӧлысь котькуд укмысэтӥез огдырлы уже кутэмын вал. Пусйыны кулэ, кулэяськон ӵектонлэсь бадӟымгес, жаляса верано, элькунысь уж сётӥсьёс быдэ вуымтэос понна тырмыт вакансиос уг ӵекто», — вераз Удмуртиысь ужъя но миграци политикая министрлэсь ужзэ быдэсъясь Надежда Губская. Министерство вань предприятиосты но огазеяськонъёсты быдэ вуымтэослы огдырлы ужан интыос кылдытонэ мыло-кыдогес пыриськыны куре. Со понна калыкез уже интыянъя ёзэсъёсы вазиськыны кулэ: уж сётӥсьёслы — предприятилэн яке огазеяськонлэн пусйиськем интыезъя, кунмуртъёслы — улон интызыя. Тегъёс: Мерлык Удмуртия пиналъёс утялтон-чебертон ужъяминистерство уж  